Diari Oficial de la Generalitat Valenciana


Sumari del DOGV 2849, del 16-10-1996 (1996/839567)

DECRET 185/1996, de 2 d'octubre, del Govern Valencià, pel qual es modifiquen, suprimeixen o addicionen determinats preceptes del Decret 211/1991, d'11 de novembre, pel qual s'estableixen i regulen els òrgans de gestió del Museu de Belles Arts Sant Pius Vè de València.
----------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1996/10/02/185/dof/vci/html**

### Dades del document

Número de DOGV
:   2849

Data del DOGV
:   16-10-1996

Secció del DOGV
:   DISPOSICIONS GENERALS

Número del document
:   1996/839567


Data del document
:   02-10-1996

Organisme emissor
:   Conselleria de Cultura, Educació i Ciència

Tipus de document
:   Decret

Anàlisi jurídica

DECRET 185/1996, de 2 d'octubre, del Govern Valencià, pel qual es modifiquen, suprimeixen o addicionen determinats preceptes del Decret 211/1991, d'11 de novembre, pel qual s'estableixen i regulen els òrgans de gestió del Museu de Belles Arts Sant Pius Vè de València.   
L'actual estructura orgànica i funcional de la Conselleria de Cultura, Educació i Ciència de la Generalitat Valenciana i, en particular, la creació de la Direcció General de Museus i Belles Arts, i la nova configuració del Ministeri d'Educació i Cultura determinen la necessitat d'adaptar a aquesta nova situació la regulació dels òrgans de gestió del Museu de Belles Arts Sant Pius Vè de València, establerta en el Decret 211/1991, d'11 de novembre, del Govern Valencià.  
L'experiència obtinguda del funcionament d'aquests òrgans des que es van constituir i la nova regulació del règim jurídic de les administracions públiques han revelat també la procedència d'introduir petites modificacions parcials en determinats aspectes de l'anterior regulació, que en milloren la precisió jurídica i aclareixen les atribucions competencials dels òrgans del Museu en relació amb d'altres òrgans de la Generalitat Valenciana.  
D'altra banda, i aprofitant la necessitat d'introduir les modificacions exposades, s'ha considerat oportú ampliar amb un vocal el nombre de membres del Patronat del Museu.  
Emés favorablement pel Patronat l'informe reglamentari, previst en l'article 5.5.d) del Decret 211/1991, d'11 de novembre, sobre el projecte de aquesta disposició, a proposta de la consellera de Cultura, Educació i Ciència i després de la deliberació del Govern Valencià, en la reunió del dia 2 d'octubre de 1996,  
Decrete:  
Article 1  
Queden modificats, suprimits o addicionats, si escau, els següents preceptes del Decret 211/1991, d'11 de novembre, del Govern Valencià, pel qual s'estableixen i regulen els òrgans de gestió del Museu de Belles Arts Sant Pius Vè de València.  
1.L'article 5.2 queda redactat de la següent forma:  
«2. El Patronat, constituït sota la presidència d'honor del president de la Generalitat Valenciana, i del ministre d'Educació i Cultura, estarà integrat pels següents membres:  
- President: el conseller de Cultura, Educació i Ciència.  
- Vicepresidents: el director general de Museus i Belles Arts de la Conselleria de Cultura, Educació i Ciència i el president de la Reial Acadèmia de Belles Arts de Sant Carles de València. El director general que tinga atribuïdes les competències en matèria de museus estatals del Ministeri d'Educació i Cultura tindrà dret a formar part del Patronat com a vicepresident.  
- Vocals nats o en representació de les institucions integrades en el Patronat:  
a) Un representant de la Reial Acadèmia de Belles Arts de Sant Carles, designat per aquesta entre els seus membres.  
b) Un representant de la Diputació de València, designat pel seu president.  
c) El director general que tinga atribuïdes les competències en matèria de museus estatals del Ministeri d'Educació i Cultura tindrà dret a designar un vocal en representació del Ministeri d'Educació i Cultura.  
d) El director del Museu.  
- Vocals de lliure designació:  
El conseller de Cultura, Educació i Ciència designarà fins dotze vocals més, entre persones vinculades a la cultura o a les belles arts, o que s'hagen distingit per la seua ajuda al Museu.  
D'ells, dos seran designats a proposta de la Reial Acadèmia de Belles Arts de Sant Carles de València, i el Ministeri d'Educació i Cultura tindrà dret a proposar-ne dos més perquè siguen designats.  
Els vocals de lliure designació exerciran les seues funcions durant un període de tres anys, a comptar des de la data del nomenament, i podran ser nomenats novament per a terminis d'igual duració.   
- Actuarà com a secretari del Patronat, amb veu però sense vot, un conservador del Museu, designat pel president a proposta del director.  
A les sessions del Patronat podran incorporar-se, amb veu però sense vot, els directors honoraris del Museu.»  
2. L'article 5.3 queda redactat de la següent forma:  
«3. Correspon al president del Patronat:  
a) L'aprovació, a proposta del director, dels plans generals d'actuació del Museu.  
b) La convocatòria del Patronat i la presidència de les seues sessions.  
El president podrà delegar les seues funcions en el director general de Museus i Belles Arts de la Conselleria de Cultura, Educació i Ciència».  
3. Els apartats c), l), i q) de l'article 5.5 queden redactats de la forma següent:   
«c) Aprovar la memòria de la despesa del pressupost del Museu».  
«l) Autoritzar l'exhibició en el Museu d'exposicions temporals organitzades per altres entitats o persones alienes a aquest».  
«q) Elevar a la Conselleria de Cultura, Educació i Ciència la proposta de designació de benefactors del Museu a les persones o entitats que es distingisquen per les seues rellevants aportacions a aquest».   
4. Queda suprimit l'apartat o) de l'article 5.5.  
5. L'article 6.3 queda redactat de la següent forma:  
«3. Pel que fa a allò no previst en aquest decret sobre el funcionament dels òrgans esmentats, s'aplicarà amb caràcter supletori el que estableixen les disposicions reguladores del règim jurídic i del procediment administratiu dels òrgans col·legiats».  
6. Els apartats j) i l) de l'article 7.2 queden redactats de la forma següent:  
«j) Proposar al Patronat la celebració d'exposicions temporals no incloses en el pla general, i aquelles altres que hagen de celebrar-se al Museu organitzades per persones o entitats distintes».  
«l) Impulsar els acords de cooperació o col·laboració amb altres museus i institucions afins, i organitzar activitats culturals i científiques tant nacionals com internacionals, una vegada informat i escoltat el Patronat».  
7. Queda suprimit l'apartat g) de l'article 7.2.  
8. L'apartat d) de l'article 8.3 queda redactat de la següent manera:  
«d) Proposar actuacions en matèria d'administració i gestió de personal, d'acord, en tot cas, amb la legalitat vigent».  
9. S'afegeix l'apartat i) en l'article 8.3, amb la següent redacció:  
«i) Assistir a les sessions del Patronat, amb veu però sense vot».  
10. Queda suprimida la disposició addicional primera.  
Article 2  
Les referències fetes pel Decret 211/1991, d'11 de novembre, al Museu de Belles Arts Sant Pius V de València i a la Direcció General de Belles Arts i Arxius del Ministeri de Cultura, es consideraran fetes, respectivament, al Museu de Belles Arts de València i a la direcció general que tinga atribuïdes les competències en matèria de museus estatals del Ministeri d'Educació i Cultura.  
Disposició derogatòria  
Queden derogats els preceptes del Decret 211/1991, d'11 de novembre, del Govern Valencià, pel qual s'estableixen i regulen els òrgans de gestió del Museu de Belles Arts Sant Pius V de Valencia, que s'oposen o contradiguen el que estableix aquest Decret.  
Disposició final  
Aquest Decret entrarà en vigor el mateix dia de la publicació en el Diari Oficial de la Generalitat Valenciana.  
València, 2 d'octubre de 1996  
El president de la Generalitat Valenciana,  
Eduardo Zaplana Hernández-Soro  
La consellera de Cultura, Educació i Ciència,  
Marcela Miró Pérez


Còpia Permalink ELI